
Այսօր Ստեփանակերտում ԼՂՀ նախագահ Բակո Սահակյանի հետ հանդիպումից հետո Հայաստանի Հանրապետության առաջին նախագահ Լեւոն Տեր-Պետրոսյանը լրագրողների հետ ճեպազրույցում ասել է, որ Հայաստանի և Արցախի իշխանությունները գործում են հաստատակամ ու վստահ:


«Կարծում եմ իշխանությունները հանգիստ , զուսպ անում են այն, ինչ պահանջում է այսօրվա իրավիճակը»,- «Արցախպրեսս»-ի փոխանցմամբ ասել է Լեւոն Տեր-Պետրոսյանը:


Հիշեցնենք, որ Լեւոն Տեր-Պետրոսյանը, ՀՀ ԱԺ նախկին նախագահ Բաբկեն Արարքցյանի հետ, երեկ մեկնել է Լեռնային Ղարաբաղի Հանրապետություն:


Այսօր Ստեփանակերտում տեղի է ունեցել Լեւոն Տեր-Պետրոսյանի եւ ԼՂՀ նախագահ Բակո Սահակյանի առանձնազրույցը: Հանդիպմանը, ըստ ԼՂՀ նախագահի մամլո ծառայության, քննարկվել են ղարաբաղա-ադրբեջանական սահմանում ապրիլի 2-5-ը հակառակորդի կողմից սանձազերծված լայնածավալ պատերազմական գործողություններին վերաբերող մի շարք հարցեր:


Մինչ Տեր-Պետրոսյան-Սահակյան հանդիպումը, երեկ ՀՀ Առաջին նախագահը նաեւ հանդիպել է ԼՂՀ ԱԺ նախագահի, վարչապետի, ինչպես նաեւ ԼՂՀ ՊԲ ղեկավարության հետ, որին մասնակցել է նաեւ ՀՀ ԱԺ առաջին նախագահ Բաբկեն Արարքցյանը: Այդ մասին լրագրողներին ասել է ԼՂՀ նախագահի աշխատակազմի ղեկավարի տեղակալ Դավիթ Բաբայանը:


Բակո Սահակյանի հետ սպասվող հանդիպման մասին Տեր-Պետրոսյանը առաջին անգամ խոսել էր մեր կայքին տրված հարցազրույցում: Օրեր անց սպասվող հանդիպմանը անդրադարձավ նաեւ ԼՂՀ նախագահը:  
